Robert Visser (xellug), Kap tal-EASO 1. Hemm tradizzjoni importanti li sena wara sena tiġi miżmuma f'pajjiżna. Il-Korp Diplomatiku, jiġifieri l-Ambaxxaturi ta' diversi nazzjonijiet barranin akkreditati magħna, ta' kull Jannar jiltaqgħu mal-ogħla awtorità Maltija: il-President tar-Repubblika, il-Prim Ministru u l-Viċi Prim Ministru u Ministru tal-Affarijiet Barranin. Fiċ-ċerimonji li jsiru, isiru diskorsi importanti fejn iż-żewġ naħat iħarsu lura lejn is-sena li għaddiet u 'l quddiem lejn dak li wieħed jipprevedi li jkun ġej. Għalkemm kif jiġri fil-jum partikolari l-mezzi tal-aħbarijiet jagħtu xi forma ta' importanza, però ħafna drabi dak li jingħad, jew jintesa, inkella ma jiġix rapportat fis-sħiħ. 2. Kif inhija l-prattika, il-persuna li jissejjaħ id-Dekan tal-Korp Diplomatiku jitkellem għan-nom tal-Ambaxxaturi kollha. Id-Dekan huwa n-Nunzju Appostoliku preżenti, Monsinjur Tommaso Caputo, li nhar il-Ġimgħa 20 ta' Jannar għamel id-diskors tajjeb tiegħu. Min kien preżenti seta' jara kemm f'dak il-jum isir eżerċizzju importanti li permezz tiegħu jsiru riflessjonijiet ta' ċertu piż. Ħafna drabi d-diskors tad-Dekan huwa fir-realtà viżjoni ċara ta' kif jarawna dawk li m'humiex ċittadini ta' dawn il-gżejjer. 3. Ħafna drabi aħna stess ma nifhmux sewwa dak li aħna u dak li huwa l-valur li nirrappreżentaw fix-xenarju Ewropew, Mediterranju u internazzjonali. Għalhekk tajjeb li wieħed jisma' opinjonijiet iffurmati kif għandhom ikunu biex nisiltu punti li fuqhom nistgħu nieħdu miżuri aqwa biex immexxu 'l quddiem dan il-poplu. Ngħid dan għax in-Nunzju Appostoliku ddikjara numru ta' punti li ser inġib għall-attenzjoni tagħkom. Huwa f'dan qal "As we carry out day-to-day diplomatic duties, we cannot fail to note that Malta possesses a wealth of human resources, as well as of perennial values. These, when translated into the public domain, bear witness to the 'political charity' which in effect promotes the integral quality of life of a whole people. Its consequences reach far beyond the shores of these Islands". U kompla: "we have seen how solidarity has been the light guiding Your Government in the demanding circumstances of 2011, where both at home and abroad you put into practice this universal principle". Ċertifikat mill-iktar ċar u evidenti ta' dak li wettaqna bil-fatti u li l-pajjiżi barranin iħossuhom fid-dmir li jirrikonoxxu. 4. Biss dan huwa kollu bbażat fuq il-fatti u mhux fuq l-impressjonijiet jew il-perċezzjonijiet. Pajjiżna ħa ħsieb jimxi 'l quddiem u jagħmel atti ta' solidarjetà mingħajr ma kien rgħib jew li b'xi mod qagħad lura milli jgħin lil dawk li kienu verament fil-bżonn. Dan in-Nunzju u Dekan irrikonoxxa b'mod l-iktar ċar li ħdimna tajjeb u sehemna kien ferm ikbar mill-qies tagħna jew minn dak li ħaddieħor jippretendi minna. Jista' jkun li f'pajjiżna stess ikun hemm min minn fostna jmaqdar dak li għamilna, biss il-fatti huma l-kontra. Iż-żejt jitla' f'wiċċ l-ilma. Veru trid tistennih, imma jitla'. 5. Di fatti l-Korp Diplomatiku kompla billi faħħarna fis-settur tal-immigrazzjoni irregolari f'żewġ punti importanti. L-ewwel, fl-għajnuna li aħna konna kapaċi nagħtu meta ngħad hekk: "It is also well-known how Malta provided assistance in dealing with the influx of illegal immigrants that are still reaching these Islands. In this respect Your Government, Honourable Prime Minister, has left no stone unturned in invoking international cohesion and burden-sharing in dealing with this phenomenon". Fit-tieni punt issir referenza għall-ftuħ tal-Uffiċċju Ewropew għas-Sostenn fil-Qasam tal-Ażil, dak li nafuh bħala l-"EASO", li seħħ fis-sajf tas-sena li għaddiet. Fuq dan ingħad hekk: "The European Union's Asylum Support Office which opened in Malta last June contributes to the task of streamlining asylum policies and improving cooperation between authorities". 6. Hemm punti oħra li tqajmu f'dak il-jum, però deherli li għandi niġbed l-attenzjoni għal dawn għax, sfortunatament, hemm min jipprova jnessi. Mhux biss, huwa daqshekk ieħor importanti li nirreġistraw mal-poplu tagħna li dak li twettaq, u għadu qed jitwettaq minn dan il-Gvern, ħaqqu tifħir. Ħaqqu li jiġi rikonoxxut u mogħti l-post li rnexxilu jakkwista mhux b'kumbinazzjoni, imma sforz ix-xogħol u d-direzzjoni politika li ta dan il-Prim Ministru li għandna. Pajjiżna għandu ħafna kredtu barra vantaġġi kbar li m'għandhomx, b'xi mod, jintilfu hawn.
Pajjiżna fil-bidu ta' din is-sena